Fólk hefur beðið í Leifsstöð frá því í morgun . mbl.is / Einar Kristján L. Möller , samgönguráðherra , lagði nú eftir hádegið fram lagafrumvarp um að stöðva verkfall Flugvirkjafélagsins , sem hófst í nótt . Samþykkt var með 45 atkvæðum gegn einu að taka frumvarpið á dagskrá Alþingis en samkvæmt því er verkfallið bannað til 30. nóvember . Þór Saari , þingmaður Hreyfingarinnar , var einn á móti því að veita afbrigði frá þingsköpum svo hægt væri að fjalla um frumvarpið . Sagði að ekki hefði tíðkast að setja lög á verkföll nema brýnir öryggishagsmunir þjóðarinnar væru í húfi . Sagði hann að þingmenn ættu að velta því vel fyrir sér hvað þeir væru að gera . Kristján mælti síðan fyrir frumvarpinu og sagði að flugvirkjar hefðu staðið fast á kröfum sínum um verulega hækkun launa , sem væru úr öllum takti við launaþróun í samfélaginu . Hefði félagið fengið boð um umtalsvert meiri kjarabætur en aðrir sambærilegir hópar hefðu fengið . Sagði Kristján , að verkefni hefðu tapast úr landi vegna aðgerða flugvirkja . Þá hefði verkfallið þegar valdið mikilli röskun flugs til og frá landinu . Myndi verkfallið valda íslensku þjóðfélagi verulegu tjóni . Í frumvarpinu er kveðið á um að vinnustöðvun flugvirkja hjá Icelandair sé bönnuð til 30. nóvember . Þar segir , að nægilegt svigrúm eigi að vera fyrir samningsaðila að ná samkomulagi um nýjan kjarasamning . Væntanleg lög eiga að taka gildi strax og Alþingi samþykkir þau .